Wat kan enkel-ma doen as sy nie die pa in die hande kry nie? - Jy en die RegJy en die Reg
Tuis › Artikels › Wat kan enkel-ma doen as sy nie die pa in die hande kry nie?
Wat kan enkel-ma doen as sy nie die pa in die hande kry nie?
Feitestel: Die ma is 'n enkelouer van haar kind. Die pa van die kind is 10 jaar laas gesien of van gehoor. Hy lewer geen bydrae, finansieel of emosioneel, tot die kind se lewe nie. Niemand weet waar die pa is nie. Die ma wil egter op vakansie gaan, maar het die pa se handtekening nodig om aansoek te doen om die kind se paspoort. Wat staan so 'n ma te doen?
In familieregaangeleenthede is dit altyd die ideaal om 'n saak buite die hof te probeer skik. Die beginpunt sal dus wees om 'n opspoorder aan te stel om die pa in die hande te kry. Daar is uitstekende opspoorders in ons land en hulle is dikwels suksesvol om mense wat al lank verlore is, op te spoor deur middel van 'n opspoorder. Indien die pa dan opgespoor word, is die ideaal dat die ma of haar prokureur hom kontak met die versoek.
Indien die pa sy toestemming onredelik weerhou, het die ma geen ander keuse as om die hof te nader nie. Die ma moet in hierdie geval die hooggeregshof nader, nie die kinderhof nie, omrede die hooggeregshof alle sake hanteer wat handel met 'n persoon se status en 'n paspoort val onder die kategorie van 'n persoon se status. Die hooggeregshof is ook die oppervoog van alle kinders.
Die ma sal 'n aansoek moet bring met die volledige geskiedenis van die saak en volledig aan die hof verduidelik wat die stand van sake is en waarom die pa onredelik weier om sy toestemming te gee. Die hof sal altyd 'n bevel uitreik in die beste belang van die kind. Indien die hof tevrede is, sal die hof 'n bevel uitreik dat die pa se toestemming nie meer nodig is nie.
Wat gebeur egter indien die pa glad nie opgespoor kan word nie?
Indien die ma glad nie die pa opgespoor kry nie, is haar enigste opsie om die hof te nader. Hierdie aansoek gaan egter nie gebaseer wees op die pa se onredelike weerhouding van sy toestemming nie, maar dat daar geen manier is om hom op te spoor nie. Die ma moet bewys dat sy alles probeer het, maar dat hy verdwyn het.
Die pa moet in hierdie aansoeke in kennis gestel word van die aansoek sodat hy die geleentheid gegun word om hierdie aansoek te opponeer.
Hoe beteken die ma die aansoek op die pa indien sy hom nie opgespoor kry nie?
Die wet maak voorsiening vir die gebruik van sogenaamde vervangende betekening, wat gebruik word om hofstukke op 'n persoon te beteken wat nie opgespoor kan word nie. In plaas daarvan dat die balju die persoon vind en die stukke op hom beteken, gee die hof hiermee spesiale toestemming dat die kennisgewing in 'n koerant gepubliseer kan word in die gebied waar die persoon laaste gewoon het of dalk nasionale koerante. Hierdie proses maak dit moontlik vir die ma om voort te gaan met haar aansoek al weet sy nie presies waar die pa is nie.